Banat, Bačka i Baranja

**Banat, Bačka i Baranja** bila je pokrajina u sastavu Kraljevine Srbije i Kraljevine Srba, Hrvata i Slovenaca od novembra 1918. do 1922. godine. Pokrajina je imala sopstvene organe vlasti (vladu i skupštinu), a uključivala je geografske regione Banat, Bačku i Baranju. Administrativno sedište pokrajine bio je Novi Sad.

## Ime
Službeno ime pokrajine bilo je *Banat, Bačka i Baranja*, ali se nezvanično upotrebljavao i naziv *[[Vojvodina]]*.

## Historija
Posle raspada Austrougarske u oktobru 1918. godine, regione Banat, Bačku i Baranju zaposela je vojska Kraljevine Srbije. Faktičku upravu nad tim područjima preuzeli su lokalni vojvođanski Srbi, a na čelu ove uprave nalazio se Srpski narodni odbor iz Novog Sada.

Dana 25. novembra 1918. sazvana je Velika narodna skupština Srba, Bunjevaca i ostalih Slovena u Banatu, Bačkoj i Baranji, koja je proglasila prisajedinjenje tih regiona Kraljevini Srbiji. Na skupštini je bilo 757 delegata, od kojih 578 Srba, 84 Bunjevca, 62 Slovaka, 21 Rusin, 6 Nemaca, 3 Šokca, 2 Hrvata i 1 Mađar.

Velika narodna skupština takođe je donela odluku o formiranju pokrajinske uprave (vlade i skupštine) u spomenutim regionima. Pokrajinska vlada je zvanično nazvana „Narodna uprava za Banat, Bačku i Baranju”, a za njenog predsednika izabran je Jovan Lalošević. Pokrajinska skupština zvanično je nazvana „Veliki narodni savet”, za čijeg je predsednika izabran Slavko Miletić.

Dana 1. decembra 1918. Kraljevina Srbija se ujedinila s Državom Slovenaca, Hrvata i Srba i formirala Kraljevinu Srba, Hrvata i Slovenaca.

Iako je vlada u Beogradu prihvatila odluku o prisajedinjenju Banata, Bačke i Baranje Kraljevini Srbiji, ona nije zvanično priznala Narodnu upravu, koja je upravljala ovim područjima sve do 11. marta 1919. godine, kada je održala svoju poslednju sednicu.

Pre mirovne konferencije u Parizu vlast Narodne uprave prostirala se u svim delovima spomenutih regiona koje je od novembra 1918. kontrolisala vojska Kraljevine Srbije, uključujući i delove koji danas pripadaju Rumuniji i Mađarskoj.

Iako od 1919. godine Narodna uprava Banata, Bačke i Baranje nije bila aktivna, ova teritorija je zvanično činila jednu od pokrajina Kraljevine Srba, Hrvata i Slovenaca, sve do podele zemlje na oblasti 1922. godine.

## Stanovništvo
Etnički sastav ove teritorije bio je veoma složen. Iako su Srbi, Bunjevci i drugi Sloveni naseljavali veći deo pokrajine, oni su živeli pomešano s Rumunima, Mađarima i Nemcima. Posle uspostavljanja konačnih državnih granica na mirovnoj konferenciji, u delovima Banata, Bačke i Baranje koji su priznati kao deo Kraljevine Srba, Hrvata i Slovenaca, živelo je 1.365.596 stanovnika, od kojih 29% Srba, 27,7% Mađara, 23,8% Nemaca, kao i pripadnici drugih naroda.

## Ustanove
Veliki narodni savet (parlament) pokrajine brojao je 50 članova, od kojih 35 Srba, 8 Bunjevaca, 5 Slovaka, 1 Krašovana i 1 unijatskog sveštenika.

U nadležnosti narodne uprave (vlade) pokrajine nalazili su se sledeći odseci:

* politički poslovi
* unutrašnji poslovi
* pravosuđe
* prosveta
* finansije
* saobraćaj
* privreda
* prehrana i snabdevanje
* socijalne reforme
* narodno zdravlje 
* narodna odbrana

## Zvaničnici
* Jovan Lalošević, predsednik Narodne uprave (vlade), poverenik za političke poslove i privremeni poverenik za prosvetu
* Petar Konjović, zamenik predsednika Narodne uprave
* Jovan Hranilović, privremeni predsednik Velikog narodnog saveta
* Slavko Miletić, predsednik Velikog narodnog saveta
* Jovan Latinčić, potpredsednik Velikog narodnog saveta
* Ignjat Pavlas, poverenik za unutrašnje poslove
* August Rat, poverenik za pravosuđe
* Vladislav Manojlović, poverenik za finansije
* Stevan Slavnić, poverenik za saobraćaj
* Mita Klicin, poverenik za privredu
* Kosta Popović, poverenik za prehranu i snabdevanje
* Dušan Tušanović, poverenik za socijalne reforme
* Laza Marković, poverenik za narodno zdravlje
* Dušan Popov, poverenik za narodnu odbranu

## Povezano
* Istorija Vojvodine
* Istorija Srbije
* Banatska Republika
* Srpsko-Mađarska Republika Baranja-Baja

## Reference


## Literatura
# Drago Njegovan, *Prisajedinjenje Vojvodine Srbiji*, Novi Sad, 2004.
# Lazo M. Kostić, *Srpska Vojvodina i njene manjine*, Novi Sad, 1999.
# Dimitrije Boarov, *Politička istorija Vojvodine*, Novi Sad, 2001.
# Čedomir Popov, Jelena Popov, *Autonomija Vojvodine – srpsko pitanje*, Sremski Karlovci, 2000.

## Vanjske veze